A Vajdaság autonóm tartományi alap- és középfokú oktatást és nevelést, valamint a diákjólét területét érintő programtevékenységek és projektek finanszírozására és társfinanszírozására irányuló költségvetési eszközök odaítéléséről szóló tartományi képviselőházi rendelet (VAT Hivatalos Lapja, 14/2015. és 10/2017. szám) 10. szakasza, valamint a tartományi közigazgatásról szóló tartományi képviselőházi rendelet (VAT Hivatalos Lapja, 37/2014., 54/2014. szám - más határozat, 37/2016., 29/2017., 24/2019., 66/2020. és 38/2021. szám) 15. és 16. szakasza, valamint 24. szakaszának 2. bekezdése alapján, a tartományi oktatási, jogalkotási, közigazgatási és nemzeti kisebbségi - nemzeti közösségi titkár

**SZABÁLYZATOT HOZ**

**A TARTOMÁNYI OKTATÁSI, JOGALKOTÁSI, KÖZIGAZGATÁSI ÉS NEMZETI KISEBBSÉGI – NEMZETI KÖZÖSSÉGI TITKÁRSÁG KÖLTSÉGVETÉSI ESZKÖZEINEK A VAJDASÁG AUTONÓM TARTOMÁNYI ALAP- ÉS KÖZÉPFOKÚ OKTATÁSI ÉS NEVELÉSI INTÉZMÉNYEK INFRASTRUKTÚRÁJA KORSZERŰSÍTÉSÉNEK FINANSZÍROZÁSÁRA ÉS TÁRSFINANSZÍROZÁSÁRA VALÓ 2025. ÉVI ODAÍTÉLÉSÉRŐL**

**Általános rendelkezések**

1. szakasz

Jelen szabályzat szabályozza a Vajdaság Autonóm Tartomány (a továbbiakban: Vajdaság AT) területén működő alap- és középfokú oktatási és nevelési intézmények infrastruktúrája korszerűsítésének finanszírozására és társfinanszírozására irányuló költségvetési eszközök (a továbbiakban: eszközök) odaítélésének módját, feltételeit és mércéit, összhangban a Vajdaság Autonóm Tartomány költségvetéséről szóló rendeletben a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság (a továbbiakban: Tartományi Titkárság) külön rovatrendje alatt jóváhagyott felhatalmazásokkal.

A jelen szabályzatban valamennyi nyelvtani hímnemben használt kifejezés az adott személy biológiai hím- vagy nőnemére egyaránt vonatkozik.

**Az eszközök mértéke és odaítélésük módja**

2. szakasz

A felszerelés beszerzésére összesen **20.000.000,00** dinár kerül elkülönítésre, ebből 10.000.000,00 dinár az alapfokú, míg 10.000.000,00 dinár a középfokú intézmények részére irányzott elő.

A jelen szakasz 1. bekezdésében foglalt eszközöket pályázat útján kell odaítélni, amelyet közzé kell tenni Vajdaság Autonóm Tartomány Hivatalos Lapjában, a Titkárság hivatalos honlapján, valamint a pályázatról szóló értesítést és a honlap címét, ahol a pályázat elérhető, a Szerb Köztársaság teljes területén terjesztett napilapok legalább egyikében is meg kell jelentetni.

A pályázat, valamint a pályázatról és a pályázatot közzétevő honlapról szóló tájékoztatás Vajdaság AT szerveinek hivatalos használatban levő nemzeti kisebbségi – nemzeti közösségi nyelvein is közzétehető.

A pályázat tartalmazza a pályázati kiírás alapját képező dokumentum elnevezését, a pályázat alapján odaítélésre előirányzott eszközök keretösszegét, a kérelmezők körét, a pályázat rendeltetését, a pályázati kérelmek rangsorolására vonatkozó mércéket, a pályázati kérelmek benyújtásának módját és határidejét, valamint a pályázati kérelmek benyújtására vonatkozó feltételek és mércék teljesítését igazoló egyéb dokumentációt.

A pályázatra benyújtott dokumentációt a Titkárság nem küldi vissza.

**Pályázati jogosultság**

3. szakasz

Az eszközök odaítélésére a Szerb Köztársaság, az autonóm tartomány és a helyi önkormányzat által alapított, Vajdaság autonóm tartományi alap- és középfokú oktatási és nevelési intézmények jogosultak (a továbbiakban: eszközfelhasználók).

**Pályázati kérelem**

4. szakasz

A pályázati kérelmet írásban, a Titkárság honlapján közzétett egységes formanyomtatványon kell benyújtani, a pályázat közzétételétől számított 15 napnál nem rövidebb határidőn belül.

A kérelmező által benyújtható kérelmek száma nincs korlátozva, kivéve, ha a pályázati kiírás másként rendelkezik.

A pályázati kérelemhez csatolandó dokumentációt a Tartományi Titkárság pályázati kiírásban határozza meg.

A Titkárság fenntartja a jogot, hogy szükség esetén további dokumentációt és információkat kérjen a kérelmezőtől, amennyiben a kérelmező a dokumentáció kiegészítésére vonatkozó kérésnek 8 napon belül nem tesz eleget, a Titkárság a pályázatot hiányosnak tekinti és elutasítja.

A pályázati felhívás 2025. február 12-től 2025. március 14-ig van nyitva.

**Pályázati bizottság**

5. szakasz

Az oktatási teendőkért felelős tartományi titkár (a továbbiakban: tartományi titkár) a pályázat lebonyolítása céljából Bizottságot alakít.

A Bizottság tagjai kötelesek nyilatkozatot aláírni arról, hogy a Bizottság munkájából és döntéshozatalából, illetve a pályázat lebonyolításából semmilyen magán érdekük nem származik (Összeférhetetlenségi nyilatkozat).

Összeférhetetlenségről van szó, ha a Bizottság tagja vagy családtagjai (házastársa vagy élettársa, gyermeke vagy szülője) a pályázaton részt vevő kérelmező testület vagy bármely más, a pályázattal kapcsolatban álló jogi személy foglalkoztatottjai vagy tagjai a kérelmezőnek, vagy a kérelmezőkkel kapcsolatban a közérdekkel ellentétes anyagi vagy immateriális érdeke van, éspedig családi kötődés, gazdasági érdek vagy egyéb közös érdek esetén.

A Bizottság tagja a pályázattal kapcsolatos első intézkedés foganatosítása előtt aláírja a nyilatkozatot.

Összeférhetetlenség megállapítása esetén a Bizottság tagja haladéktalanul értesíti a Bizottság többi tagját, és kivonja magát a Bizottság további munkája alól. Az összeférhetetlenség megoldásáról a Titkárság minden esetben külön dönt, és az összeférhetetlenség megállapítása esetén új, helyettes tagot jelöl ki a Bizottságba.

6. szakasz

A kérelmek benyújtási határidejének lejártát követően a Bizottság hozzáfog a kérelmek elbírálásához.

A Bizottság határozattal elutasítja a hiányos és szabálytalanul kitöltött kérelmeket, illetve azon kérelmeket, amelyekben nem töltöttek ki minden kötelező mezőt (a nem kötelező mezők a kérelem formanyomtatványán feltüntetésre kerültek), az aláíratlan és nem lepecsételt kérelmeket, továbbá a késve érkező kérelmeket.

A Bizottság határozattal elutasítja a nem engedélyezett kérelmeket, éspedig:

* az illetéktelen személyek, valamint a pályázatban nem előirányzott alanyok által benyújtott kérelmeket,
* azokat a kérelmeket, amelyek nem vonatkoznak a jelen Szabályzat 2. szakaszában foglalt pályázati rendeltetésekre,
* azon kérelmezők kérelmeit, akik az előző évben odaítélt eszközök felhasználásáról szóló jelentést nem nyújtották be, vagy akiknél a jelentésből megállapításra kerül, hogy az eszközöket nem használták fel rendeltetésszerűen, továbbá elutasításra kerülnek azon kérelmezők kérelmei is, akik a Titkárság előző pályázatai szerinti kötelezettségeiket nem teljesítették, különösen ha nem nyújtották be a megvalósított tevékenységekről készült fényképeket és videóanyagokat bizonyítékként,
* azon kérelmezők kérelmeit, akik az előző évben megvalósított felszerelés beszerzéséről szóló leíró/pénzügyi jelentést az előirányzott határidőben nem küldték meg,
* azon kérelmeket, amelyeket a folyó naptári, illetve költségvetési év során nem lehet megvalósítani,

A kérelmező panasszal élhet a kérelem elutasításáról szóló határozattal szemben, éspedig a határozat kézhezvételétől számított 8 napon belül. A Titkárság a panaszra vonatkozó indoklással ellátott döntést a panasz átvételét követő 15 napon belül hozza meg.

**Az eszközök odaítélésének mércéi**

7. szakasz

A Bizottság által megvitatott kérelmek a következő mércék szerint kerülnek rangsorolásra:

|  |  |  |
| --- | --- | --- |
| Sorszám | Mércék | Pontszám |
| 1. | A felszerelés beszerzés megvalósításának jelentősége a létesítményt használó diákok, tanárok és foglalkoztatottak biztonságához viszonyítva | 0-30 |
| 2. | A felszerelés beszerzés megvalósításának jelentősége a nevelő-oktató tevékenység színvonalának biztosítása tekintetében | 0-10 |
| 3. | A felszerelés beszerzése főként a folyó költségvetési évben valósítható meg | 0-10 |
| 4. | A diákok száma az iskolában valamint a végső felhasználók létszáma | 0-10 |
| 5. | A felszerelés beszerzésének megvalósítása céljából foganatosított tevékenységek | 0-10 |
| 6. | A felszerelés beszerzésének megvalósításához biztosított eszközforrások | 0-10 |

**Az eszközök odaítéléséről szóló döntéshozatal**

8. szakasz

A Pályázatban és a Szabályzatban meghatározott mércékkel összhangban a Bizottság rangsorolja a kérelmezőket, és javaslatot tesz a pályázatban meghatározott eszközök elosztására.

A Bizottság köteles az eszközök felosztására vonatkozó javaslatot a kérelmek benyújtási határidejének lejártától számított legfeljebb 60 napon belül elkészíteni, és a rangsorolási listával együtt benyújtani a tartományi titkárnak döntéshozatalra.

9. szakasz

A tartományi titkár megvitatja a Bizottság javaslatát és a rangsorolási listát, majd a Bizottság javaslatának kézhezvételétől számított 30 napon belül határozattal dönt az eszközöknek a felhasználók részére történő odaítéléséről.

A jelen szakasz 1. bekezdésében foglalt határozat végleges.

A jelen szakasz 1. bekezdésében foglalt, az odaítélt eszközökre vonatkozó táblázatos szemléltetést is tartalmazó határozatot közzé kell tenni a Tartományi Titkárság honlapján.

**Szerződéskötés**

10. szakasz

A Tartományi Titkárság az eszközök odaítélésére vonatkozó kötelezettségét a költségvetési rendszert szabályozó törvény értelmében szerződés alapján vállalja.

**Az odaítélt eszközök folyósítása**

11. szakasz

Az odaítélt eszközöket a szerződés megkötését követően, az egyedi kifizetési határozatok alapján, a Vajdaság AT költségvetésébe beáramló eszközök ütemezésével összhangban kell folyósítani.

Ha az eszközfelhasználó nem írja alá a szerződést a Titkárság által meghatározott határidőn belül, úgy kell vélni, hogy a benyújtott kérelmétől elállt.

Ha a Titkárság befolyásán kívül eső okok miatt a jóváhagyott támogatás nem utalható át az eszközfelhasználók számlájára, a Titkárság jogosult a szerződés felmondására.

**Az odaítélt eszközök felhasználása és az eszközfelhasználók kötelezettségei**

12. szakasz

A felhasználó köteles az odaítélt eszközöket rendeltetésszerűen és jogszerűen használni, a fel nem használt eszközöket pedig Vajdaság AT költségvetésébe visszajuttatni.

A felhasználó köteles az eszközök felhasználásáról szóló jelentést, legkésőbb a felszerelés beszerzésének megvalósítására meghatározott határidő lejártát követő 15 (tizenöt) napon belül benyújtani, a felelős személy által hitelesített kísérő dokumentációval együtt.

A felhasználó köteles az odaítélt eszközöket a Vajdaság AT költségvetésébe visszajuttatni, ha megállapítják, hogy az eszközöket nem az odaítélés rendeltetésének megvalósítására használták fel.

Ha a felhasználó a jelen szakasz 2. bekezdésében foglalt jelentést nem nyújtja be, a következő pályázaton odaítélendő eszközökre való pályázati jogát veszti.

Ha gyanú merül fel, hogy egyes esetekben az odaítélt eszközöket nem rendeltetésszerűen használták fel, a Titkárság eljárást indít az illetékes költségvetési felügyelőség előtt az eszközök rendeltetésszerű és törvényes felhasználásának ellenőrzése céljából.

**A megvalósítás figyelemmel kísérése**

13. szakasz

A Titkárság nyomon követi a felszerelés beszerzésének megvalósítását, amelyekre az eszközöket jóváhagyták.

A megvalósítás nyomon követése a következőket foglalja magában:

1. a kérelmező kötelezettségét, hogy a szerződésben meghatározott határidőben tájékoztassa a Titkárságot a felszerelés beszerzésének megvalósításáról,
2. a jelentés áttekintését a Titkárság részéről,
3. a Titkárság képviselőjének monitoring látogatásait,
4. A kérelmező kötelezettségét, hogy a felszerelés beszerzésének megvalósítása során keletkezett lényeges dokumentációba betekintést biztosítson a Titkárság képviselői számára,
5. a kérelmezőtől származó információk beszerzését,
6. a szerződésben előirányzott egyéb tevékenységeket.

A kérelmező köteles lehetővé tenni a Titkárság számára a felszerelés beszerzésének nyomon követését.

14. szakasz

A felszerelés beszerzésének ellenőrzése céljából a Tartományi Titkárság monitoring látogatásokat tehet.

Hat hónapnál hosszabb felszerelés beszerzésének megvalósítása esetében, amelyeknél a jóváhagyott eszközök értéke meghaladja az 500.000,00 dinárt, valamint az egy évnél hosszabb ideig tartó felszerelés beszerzése esetében a Titkárság a felszerelés beszerzésének időtartama alatt legalább egy alkalommal, illetve évente legalább egyszer tesz monitoring látogatást.

A Titkárság a monitoring látogatásról jelentést készít, a látogatástól számított tíz napos határidőn belül.

**Záró rendelkezések**

15. szakasz

A jelen Szabályzat Vajdaság Autonóm Tartomány Hivatalos Lapjában való közzétételének napjával lép hatályba, és a Tartományi Oktatási, Jogalkotási, Közigazgatási és Nemzeti Kisebbségi - Nemzeti Közösségi Titkárság hivatalos honlapján is közzétételre kerül.

A jelen Szabályzat hatálybalépésének napjával a Tartományi Oktatási, Jogalkotási, Közigazgatási és Nemzeti Kisebbségi - Nemzeti Közösségi Titkárság költségvetési eszközeinek a Vajdaság autonóm tartományi alap- és középfokú oktatási és nevelési, valamint diákjóléti intézmények infrastruktúrája korszerűsítésének finanszírozására és társfinanszírozására való odaítéléséről szóló szabályzat (VAT Hivatalos Lapja, 7/2023. és 5/2024. szám) hatályát veszti.

TARTOMÁNYI OKTATÁSI, JOGALKOTÁSI, KÖZIGAZGATÁSI ÉS NEMZETI KISEBBSÉGI - NEMZETI KÖZÖSSÉGI TITKÁRSÁG

Szám: 000219217 2025 09427 001 001 000 001. Ótott Róbert

Újvidék, 2025. 01. 28. Tartományi titkár